《得周元翁蕲春道中书》
宋代·贺铸

离离赤枣墙东林，开窗下榻依墙阴。
杖藜相顾赖之子，隐几忘言知我心。
晚契初逢一东野，清诗屡掷双南金。
官身为米自南北，世路亡羊无古今。
梦泽草荒孤驿远，洞庭雨入沧江深。
相思何以祝高韵，桂树秋风吟玉琴。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。